สังคมข่าวหุ้น
**รอลุ้นงบแบงก์ Q1
1 เม.ย. 2562

เกียรติก้อง ว่องไวยากร
**รอลุ้นงบแบงก์ Q1
**งบธนาคารพาณิชย์ปีนี้อาจไม่หวือหวา โดยเฉพาะไตรมาสแรก นักวิเคราะห์หลายสำนักคาดว่าจะโตติดลบ  แบงก์ใหญ่ ๆ อย่าง SCB ของเสี่ยอาทิตย์  แผ่วไปมาก ส่วนแบงก์ที่กำลังจะควบรวมอย่าง TMB ของเสี่ยปิติก็น่าเป็นห่วง  ด้านเสี่ยปั้น KBANK และเสี่ยผยง KTB ออกอาการทรง ๆ ตัว งานนี้เลยคาดว่ากลุ่มแบงก์จะกดดันตลาดหุ้นไทยในเดือนนี้ หากผลประกอบการออกมาได้ดีตามคาด ส่วนการเมืองในประเทศฝุ่นยังตลบ จับคู่หาคู่กันนัว ใครจะเป็นรัฐบาลก็ต้องมาลุ้นกัน ออกได้ทั้งสองด้าน ทั้งขั้วประชาธิปไตยและขั้วเก่า ตลาดวานนี้ได้แรงหนุนจาก MSCI ที่ปรับเพิ่มน้ำหนักลงทุนในหุ้นไทยหลายตัว
**หุ้นกลุ่มเช่าซื้อรถยนต์ผวา หลังจากวิรไท ผู้ว่าการแบงก์ชาติ เริ่มเข้าไปตรวจสอบผู้ให้สินเชื่อในกลุ่มนี้ โดยมีทั้งแบงก์และนอนแบงก์ กลุ่มแบงก์เจ้าใหญ่ หลังพบสัญญาณผิดปกติของการปล่อยสินเชื่อ ก็พร้อมใช้มาตรการเข้ามาคุมเหมือนสินเชื่อบ้านที่เริ่มบังคับใช้ไปเมื่อวานนี้  กลุ่มนี้เจ้าใหญ่อย่างแบงก์ธนชาต เกียรตินาคิน และ BAY ของโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ก็คงไม่น่าห่วง เพราะมาตรฐานการปล่อยกู้อยู่ในการควบคุมของแบงก์ชาติอยู่แล้ว  ห่วงแต่กลุ่มนอนแบงก์บางรายเท่านั้น ส่วน SAWAD ของธิดา แก้วบุตตา หายห่วง อยู่ภายใต้การกำกับ ธปท.เรียบร้อยแล้ว
**MTC ของชูชาติ เพ็ชรอำไพ  ประธานกรรมการบริหารเมืองไทย แคปปิตอล วิ่งปรู๊ด หลังจากยังอยู่ใน MSCI จากก่อนหน้านี้ที่คาดการณ์กันว่า MTC อาจจะถูกนำออกจากดัชนี หลังจากที่ MSCI ได้ปรับวิธีคำนวณ NVDR รวมเข้าไปในการคำนวณด้วย งานนี้มีโอกาสที่จะไปทดสอบแนวต้านที่ 47 และ 48 บาทใหม่ หลังจากที่ถูกเทขายอย่างต่อเนื่อง
**AOT ของเสี่ยนิตินัย ศิริสมรรถการ กรรมการผู้อำนวยการใหญ่ การท่าอากาศยานไทย ออกอาการไซด์เวย์ แม้ว่าจะเปิดประมูลท่าอากาศยานทั้ง 4 แห่ง ที่เริ่มขายซองวันที่ 1-18 เม.ย. 2562 นี้ แต่นักวิเคราะห์ก็แนะนำให้รอดูไปก่อน เพราะยังมี พ.ร.บ.ร่วมทุนฉบับใหม่ที่ยังไม่ชัดเจน ว่ากิจการดังกล่าวจะเข้าข่ายต้องปฏิบัติตาม พ.ร.บ.ฉบับนี้หรือไม่  คาดจะส่งผลให้โครงการเกิดความล่าช้า ยังถือเป็นความไม่แน่นอนที่อาจจะสร้างความล่าช้าต่อการรับรู้รายได้โครงการดังกล่าว ส่วนของราคาไม่ได้รับผลกระทบ คงไว้ที่ 67 บาท
**KTC ของเฮียระเฑียร แรงไม่ตก  38 บาทคงได้เห็นเร็ว ๆ นี้ วันที่ 5 เม.ย.นี้ ก็จะมีการประชุมผู้ถือหุ้น ผู้บริหารเตรียมให้ข้อมูลเด็ด ๆ ใครมีคำถามหรือข้อสงสัยอะไรก็เตรียมกันไว้ เพราะนาน ๆ ทีจะได้เจอระเฑียร ยิ่งที่อยากจะรู้กันมากคงหนีไม่พ้นเรื่องของการต่ออายุงานให้กับเฮียเขา ถ้าวัด ณ เวลานี้ คงหาคนมาแทนยาก ฝีมือขั้นเทพแบบนี้ แม้แต่ไอแบงก์ และอีกหลายรัฐวิสาหกิจยังต้องเชิญไปนั่งเป็นประธานบอร์ดจริงมั้ย
**STEC ของกลุ่มชาญวีรกูล  ยังมาเรื่อย ๆ  ยิ่งใกล้วันที่จะตั้งรัฐบาลใหม่ หุ้นตัวนี้ก็ยิ่งวิ่ง เพราะน้องแมงเม่าเชื่อกันว่าจะได้รับผลดี ในฐานะพรรคตัวแปรในการตั้งรัฐบาล ไม่ว่าจะออกขั้วไหนก็ตามได้หมด เป็นหุ้นอิงการเมืองที่น่าเล่นและน่าติดตาม แนวต้าน 25 บาท
**บมจ.เจริญโภคภัณฑ์อาหาร หรือ CPF โดยชมรม CPF Running Club จัดงาน เดิน-วิ่ง เพื่อการกุศล “CPF ZOO RUN 2019” สนามที่ 2 ของ CPF RUN FOR CHARITY 2019 นำนักวิ่งหัวใจ CSR จำนวน 3,200 คน ร่วมวิ่งเพื่อสุขภาพ รณรงค์อนุรักษ์ช้างไทย และส่งน้ำใจสู่ชาวศรีราชา ณ สวนสัตว์เปิดเขาเขียว อ.ศรีราชา จ.ชลบุรี ส่งผลให้ CPF นำรายได้หลังหักค่าใช้จ่ายรวมกว่า 600,000 บาท แบ่งนำไปสมทบทุนสร้างอาคารศรีสวรินทิรานุสรณ์ 150 ปี รพ.สมเด็จพระบรมราชเทวี ณ ศรีราชา สภากาชาดไทย 412,600 บาท และอีก 200,000 บาท มอบให้กับองค์การสวนสัตว์ เพื่อพัฒนาและวิจัยอนุรักษ์ช้างไทย
**ไชย ไชยวรรณ กรรมการผู้จัดการใหญ่ ไทยประกันชีวิต ห่วงใยชีวิตและสุขภาพของทั้งบุคลากรและผู้เอาประกัน สั่งติดตั้งเครื่อง AED (Automated External Defibrillator) ภายในอาคารไทยประกันชีวิต สำนักงานใหญ่ และจัดอบรมการใช้เครื่องแก่บุคลากรภายในที่เกี่ยวข้อง พร้อมประชาสัมพันธ์เรื่อง “พบเหตุฉุกเฉิน ผู้ป่วยหมดสติ ไม่หายใจ ต้องทำอย่างไรบ้าง ?” เพื่อช่วยเหลือเบื้องต้นก่อนนำส่งแพทย์ รับกับนโยบายดำเนินธุรกิจที่เห็นถึงคุณค่าของทุกชีวิตอย่างแท้จริง
**แก้ไขข่าวกรมบัญชีกลางลงใน นสพ.ข่าวหุ้นธุรกิจ ฉบับวันที่ 29 มีนาคม พ.ศ. 2562  จากเดิมพาดหัวข่าว “5 เดือนทะลุ 7.6 หมื่นล้าน”  ขอแก้ไขเป็น  “อัดฉีดทะลุ 7.6 หมื่นล้าน”  และจากเดิมตั้งแต่วันที่ 1 ต.ค. 2561–28 ก.พ. 2562” ขอแก้ไขเป็น ตั้งแต่วันที่ 1 ต.ค. 2560–28 ก.พ. 2562